Praktik, nyttejobs og kurser på fuld tid. Ellers ryger ydelsen.

Regeringen vil i nyt forslag stille krav til indvandrere på offentlig forsørgelse. Et krav, der vil betyde deltagelse i aktiviteter i 37 timer om ugen, hvis ikke det skal gå ud over pengepungen.

Vi har grund til at tage skeen i den anden hånd og gøre noget radikalt anderledes. Peter Hummelgaard (S), Beskæftigelsesminister

- Vi er nødt til at skabe en snæver sammenhæng mellem de penge, folk får, og det, de deltager i. For vi skal ikke starte med at møde folk med en logik om passiv ydelse. Det er det helt forkerte, siger udlændinge- og integrationsminister Mattias Tessfaye (S).

I Danmark er knap hver 3. ikke-vestlig indvandrer på offentlig forsørgelse.

- Der er en alt for lav beskæftigelsesfrekvens bag borgere med ikke-vestlig baggrund og især blandt kvinder. Derfor har vi grund til at tage skeen i den anden hånd og gøre noget radikalt anderledes, siger beskæftigelsesminister Peter Hummelgaard (S).

Sammen med udlændinge- og integrationsministeren står han bag forslaget, der skal stille højere krav til indvandrere, der er på enten integrationsydelse eller kontanthjælp.

I regeringens helhedsplan for dansk udlændingepolitik skriver de selv, at pligten til 37 timers aktiviteter skal gælde alle indvandrere på integrationsydelse og kontanthjælp.

Men hvem den endelige målgruppe bliver udover nytilkomne flygtninge er endnu ikke endeligt fastlagt.

Norsk succes inspirerer

Forslaget er blandt andet inspireret af Norge, der i flere år har haft en lignende model.

Vi kalder det 'tøff kjærlighet'. Man ser hvert enkelt menneske, prøver at hjælpe dette menneske, men også give nogle tydelige forventninger. Ståle Grøtte, ordfører for Arbejderpartiet i Rælingen Kommune

Sidste år besøgte udlændinge- og integrationsministeren kommunen Rælingen øst for Oslo.

Her var han sammen med andre socialdemokrater taget op for at høre nærmere om det norske introduktionsprogram, hvor nytilkomne flygtninge på offentlige ydelser har pligt til at deltage i 37,5 timers aktivering om ugen de første to år

Møder de ikke op, modtager de heller ikke penge.

- Vi kalder det “tøff kjærlighet”, siger Ståle Grøtte, der er ordfører for Arbeiderpartiet i Rælingen Kommune.

- Man ser hvert enkelt menneske, prøver at hjælpe dette menneske, men også give nogle tydelige forventninger: At man skal bidrage og tage kurserne, fortsætter han.

'Introduktionsprogrammet hjælper mig'

Hos Nahar Al Moussa, der for lidt over et år siden kom til Norge fra Syrien, er aktiveringsforløbet også faldet i god jord.

- Introduktionsprogrammet hjælper mig med sprog, og vi lærer meget om, hvordan regler i Norge er, siger Nahar Al Moussa.